Կարգավորման գործընթաց – 2016թ. հունիսի 27-ին Կրեմլի կայքը հայտնեց, որ Պուտինն Էրդողանից ստացել է նամակ, որում թուրք առաջնորդը հայտնել է ռուսական մարտական ինքնաթիռի խոցման հետ կապված իրավիճակը կարգավորելու հարցում իր շահագրգռվածությունը և Ռուսաստանն անվանել է Թուրքիայի բարեկամ ու ռազմավարական գործընկեր։ Հիշեցնելով, որ Թուրքիան ժամանակին մեծ ջանքեր է գործադրել, բանակցել է սիրիական ընդդիմության հետ և կարողացել է ստանալ Օլեգ Պեշկովի դիակը՝ Էրդողանը նշել է. «Ես ցանկանում եմ ևս մեկ անգամ իմ կարեկցանքն ու խորը վշտակցությունը հայտնել զոհված ռուս օդաչուի ընտանիքին և ասում եմ՝ ներեցեք։ Ողջ սրտով կիսում ենք նրանց ցավը։ Մենք ռուս օդաչուի ընտանիքն ընկալում ենք որպես թուրք ընտանիք։ Մենք հանուն պատճառված ցավի ու վնասի մեղմացման պատրաստ ենք ամեն նախաձեռնության»[154]։ Էրդողանի մամլո քարտուղար Իբրահիմ Քալընն էլ հայտարարեց, որ Էրդողանն իր նամակում կիրառել է ոչ թե özür (թարգմանաբար՝ ներողություն) բառը, այլ՝ դրա ավելի մեղմ տարբերակը՝ kusura bakmasınlar (թարգմանաբար՝ թող ներեն) արտահայտությունը[155]։ Նման բառախաղը տարատեսակ քննարկումների տեղիք տվեց Թուրքիայում և՝ընդհանրապես։